Дзякуй аўтару за падрабязную справаздачу. Ды толькі каму яна патрэбная? Аднак паступова робіцца зразумелым, што ж гэтак раздражняе Н. Госцеву. Таму дазволю сабе яшчэ адну вялікую цытату: Прадавец селядцоў, у спектаклі вельмі прыкметная фігура, – гэта... ліфчык, бязлітасна размаляваны твар, ператвораны ў мярзотную заганную маску. Гэтая постаць перамяшчаецца па сцэне склізуча-паўзучым рухам, пяшчотна, знізу ўверх, пагладжваючы тонкую доўгую рыбіну, якая целяпаецца каля сцягна. Ліфчык і сцягно, – вось дзе корань зла! Н. Госцеву засмуціла празмерная эратычнасць рухаў В. Крупскага, які выконвае ролю Прадаўца селядцоў.